Voertuig met man in kattebak aan die brand gesteek‘n Foto van die toneel (Foto: Twitter via Perfect Mabaso) Die departement van vervoer het Vrydagaand in ŉ verklaring gesê hy is geskok oor die gru-ontdekking van ŉ man se liggaam in die kattebak van ŉ motor wat in Sunnyside in Pretoria aan die brand gesteek is. Luidens die verklaring is die man, ŉ werknemer van die Taxify-huurmotordiens, in die kattebak van die voertuig ingeboender en toe na ŉ oop veld in Sunnyside geneem waar die voertuig aan die brand gesteek is. “Die departement veroordeel hierdie onmenslike daad ten sterkste en doen ŉ beroep op die polisieowerhede om geen steen onaangeroer te laat in die ondersoek om die skuldiges vas te trek nie,” lui die verklaring. Die departement het sy meegevoel aan die familie van die oorledene oorgedra. Intussen het Taxify op sosiale media gesê hy is geskok oor die voorval en “diep hartseer oor die verlies van ŉ lewe”. “Dit is onaanvaarbaar dat enigiemand wat van Taxify gebruik maak in gevaar moet wees. Ons doen ŉ dringende beroep op die polisie en die regering om die veiligheid van die bestuurders én die passasiers te verseker en versoek die publiek om nie reg in eie hande te neem nie,” het die motordiens op Twitter gesê. Niemand is nog in verband met die voorval in hegtenis geneem nie.